ጠቅላይ ሚኒስትር ዓብይ አህመድ መቶኛውን የሰላም ኖቤል ሽልማት አሸነፉ
ኢሕአዴግ ላይ ከቀረበው ከፍተኛ ተቃውሞ በኋላ በሕዝብ ድጋፍና ሞራል ወደ ሥልጣን ከመጡ አንድ ዓመት ከስድስት ወራት ያስቆጠሩት ጠቅላይ ሚኒስትር ዓብይ አህመድ (ዶ/ር)፣ ከኤርትራ ጋር የነበረውን የ20 ዓመታት ሰላምም ጦርነትም የሌለበት የሻከረ ግንኙነት እንዲያበቃ ላደረጉት አስተዋጽኦና ለተጫወቱት ሚና፣ መቶኛውን የዓለም የኖቤል የሰላም ሽልማት ተሸላሚ ሆኑ፡፡ ጠቅላይ ሚኒስትሩ ዓርብ መስከረም 30 ቀን 2012 ዓ.ም. የወሰዱት የኖቤል የሰላም ሽልማት፣ ለሰላምና ለዓለም አቀፍ ትብብር ባደረጉት አስተዋጽኦ መሆኑ በኖቤል ሽልማት ኮሚቴው ተገልጿል፡፡ጠቅላይ ሚኒስትር ዓብይ (ዶ/ር) በኢትዮጵያና በኤርትራ መካከል ሰላም ከማውረዳቸውም ባለፈ፣ በኤርትራ በጂቡቲ እንዲሁም በኬንያና በሶማሊያ ተፈጥሮ የነበረውን ቅራኔ በመፍታትና የሱዳንን ቀውስ በማረጋጋት ከፍተኛ ሚና በመጫወታቸው ሽልማቱን ማግኘታቸው ተገልጿል፡፡ ከዚህም ባለፈ ጠቅላይ ሚኒስትሩ በሥልጣን ላይ በቆዩበት 18 ወራት በኢትዮጵያ ያመጡት ለውጥ ዕውቅና ሊሰጠው ስለሚገባው ሽልማቱን ማግኘታቸው ተገልጾ፣ ጠቅላይ ሚኒስትሩ ከፊታቸው ለሚጠብቃቸው በርካታ ሥራዎችም ሽልማቱ እንደማበረታቻ እንደሚሆን ተጠቁሟል፡፡ የዓለም ትኩረትን ስቦ የነበረውና ከጠቅላይ ሚኒስትሩ በተጨማሪ የ16 ዓመቷ አካባቢ ጥበቃ አቀንቃኝ ግሬታ ተንበርግና የአሜሪካ ፕሬዚዳንት ዶናልድ ትራምፕ ከሰሜን ኮሪያ ጋር ባመጡት ሰላም በዕጩነት በቀረቡበት በዚህ ውድድር፣ በርካታ ግለሰቦች ሽልማቱ ለጠቅላይ ሚኒስትሩ ሊሰጥ የሚችልበት ዕድል እንደነበር ሲጠቁሙ ቆይተዋል፡፡የአሸናፊው ማንነት ከታወጀ በኋላ ከኮሚቴ ሰብሳቢ አላቭ ጀልስታድ ጋር በስልክ ቆይታ ያደረጉት ጠቅላይ ሚኒስትሩ፣ ‹‹እጅግ በጣም አመሠግናለሁ፡፡ ዜናውን ስሰማ እጅግ ነበር የተደሰትኩት፡፡ እጅግ አመሠግናለሁ፡፡ ይህ ሽልማት ለአፍሪካና ለኢትዮጵያ የተሰጠ ነውና ሌሎችም የአፍሪካ መሪዎች በበጎ ወስደውት በአኅጉሪቱ ሰላም ለመገንባት ይጥራሉ ብዬ አምናለሁ፤›› ሲሉም ተደምጠዋል፡፡የዘንድሮ የኖቤል የሰላም ሽልማት ያሸነፉት ጠቅላይ ሚኒስትር ዓብይ (ዶ/ር) 918,000 ዶላርና የወርቅ ሜዳልያ ይበረከትላቸዋል፡፡ዓርብ መስከረም 30 ቀን 2012 ዓ.ም. ይህንን አስመልክተው መግለጫ የሰጡት የጠቅላይ ሚኒስትር ጽሕፈት ቤት ፕሬስ ሰክሬታሪያት ኃላፊ አቶ ንጉሡ ጥላሁን፣ ይህ ሽልማት ለኢትዮጵያ የተሰጠ ነው በማለት፣ የመላው ኢትዮጵያውያን ኩራትና የበለጠ ለመሥራት የሚያነሳሳ ይሆናል ብለዋል፡፡ ሽልማቱም ምልክት የሚሆነው ባለፉት 18 ወራት ለተሠሩት ሥራዎች ሳይሆን፣ ወደፊት ለሚሠራው ሥራ መልዕክት የሚያስተላልፍ ነው ብለዋል፡፡ ስለዚህም ‹‹ለኢትዮጵያ የተሰጠ የአደራ ሽልማት ነው፤›› በማለት ደምድመዋል፡፡  